P6_TA(2007)0043

Δημοσιονομικές ενισχύσεις προς τις αναπτυσσόμενες χώρες

Ψήφισμα του Ευρωπαϊκού Κοινοβουλίου σχετικά με τις δημοσιονομικές ενισχύσεις προς τις αναπτυσσόμενες χώρες (2006/2079(INI))

Το Ευρωπαϊκό Κοινοβούλιο,

- έχοντας υπόψη το άρθρο 177 και το άρθρο 180 της Συνθήκης ΕΚ,

- έχοντας υπόψη τη Δήλωση της Χιλιετηρίδας του ΟΗΕ της 18ης Σεπτεμβρίου 2000, η οποία θέτει τους Αναπτυξιακούς Στόχους της Χιλιετηρίδας ως στόχους από κοινού οριζόμενους από τη διεθνή κοινότητα για την εξάλειψη της φτώχειας,

- έχοντας υπόψη το πρόγραμμα δράσης της Διεθνούς Διάσκεψης των Ηνωμένων Εθνών για τον Πληθυσμό και την Ανάπτυξη, Κάιρο, 1994,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Κοινοτική στήριξη των προγραμμάτων οικονομικών μεταρρυθμίσεων και διαρθρωτικής προσαρμογής: απολογισμός και προοπτικές" (COM(2000)0058),

- έχοντας υπόψη τον οδηγό προγραμματισμού και εκτέλεσης της δημοσιονομικής στήριξης για τρίτες χώρες που συνέταξαν το γραφείο συνεργασίας της Επιτροπής EuropeAid (AIDCO) και οι ΓΔ Ανάπτυξη (DEV) και Εξωτερικές Σχέσεις (RELEX), του Απριλίου 2003,

- έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ) και της Ευρωπαϊκής Κοινότητας, που υπογράφηκε στο Κοτονού στις 23 Ιουνίου 2000 [1] (Συμφωνία Εταιρικής Σχέσης του Κοτονού),

- έχοντας υπόψη την από κοινού αξιολόγηση της γενικής δημοσιονομικής στήριξης, συγκεφαλαιωτική έκθεση, του Μαΐου 2006, του Τμήματος Διεθνούς Ανάπτυξης του Πανεπιστημίου του Birmingham,

- έχοντας υπόψη την ειδική έκθεση αριθ. 5/2001 του Ελεγκτικού Συνεδρίου σχετικά με τα ανταλλαγματικά κεφάλαια της στήριξης διαρθρωτικής προσαρμογής που διατίθεται για ενισχύσεις του προϋπολογισμού (έβδομο και όγδοο ΕΤΑ), συνοδευόμενη από τις απαντήσεις της Επιτροπής [2],

- έχοντας υπόψη την ειδική έκθεση αριθ. 2/2005 του Ελεγκτικού Συνεδρίου σχετικά με τις δημοσιονομικές ενισχύσεις του ΕΤΑ στις χώρες ΑΚΕ: διαχείριση από την Επιτροπή του σκέλους "μεταρρύθμιση των δημόσιων οικονομικών", συνοδευόμενη από τις απαντήσεις της Επιτροπής [3],

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Συνεργασία με τις χώρες ΑΚΕ που είναι εμπλεγμένες σε ένοπλες συγκρούσεις" (COM(1999)0240),

- έχοντας υπόψη το από 6 Απριλίου 2006 ψήφισμά του σχετικά με την αποτελεσματικότητα της βοήθειας και τη διαφθορά στις αναπτυσσόμενες χώρες [4],

- έχοντας υπόψη τη διακοίνωση της Γενικής Διεύθυνσης Εξωτερικής Πολιτικής, Τμήμα Πολιτικής, του Ευρωπαϊκού Κοινοβουλίου, σχετικά με τα πλεονεκτήματα και τα μειονεκτήματα των δημοσιονομικών ενισχύσεων ως τρόπου επίδοσης της βοήθειας, του Ιουνίου 2004,

- έχοντας υπόψη τη συνάντηση υψηλού επιπέδου της Επιτροπής Αναπτυξιακής Βοήθειας του ΟΟΣΑ που πραγματοποιήθηκε στο Παρίσι το Μάρτιο του 2005,

- έχοντας υπόψη τη Δήλωση των Παρισίων για την αποτελεσματικότητα της βοήθειας, της 2ας Μαρτίου 2005,

- έχοντας υπόψη το πλαίσιο αξιολόγησης επιδόσεων του προγράμματος δημόσιων δαπανών και δημοσιονομικής ευθύνης PEFA (Public Expenditure and Financial Accountability Programme) του Ιουνίου 2005,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ανάπτυξης και τη γνωμοδότηση της Επιτροπής Προϋπολογισμών (A6-0005/2007),

A. λαμβάνοντας υπόψη ότι συνεχίζεται η συζήτηση σχετικά με το πώς θα αποκομιστούν τα βέλτιστα οφέλη από τους αναπτυξιακούς πόρους για τους λαούς στις αποδέκτριες χώρες,

B. λαμβάνοντας υπόψη ότι πρέπει να επισημανθεί ότι προσπάθειες δεκαετιών για τη βελτίωση των συνθηκών καθημερινής διαβίωσης των ανθρώπων στις αναπτυσσόμενες χώρες έχουν αποτύχει σε πολλά μέρη του κόσμου, για διάφορες περίπλοκες αιτίες και περιστάσεις, κάποιες από τις οποίες είναι προφανώς η κακή διακυβέρνηση, η κατάχρηση πόρων και η διαφθορά,

Γ. λαμβάνοντας υπόψη ότι η αναγκαιότητα συμμετοχής στην αναπτυξιακή συνεργασία απαιτεί συνεχή αιτιολόγηση, όχι μόνο προς το ευρύ κοινό, αλλά και στις επαφές με άλλους ενδιαφερόμενους φορείς στον τομέα των δημοσίων δαπανών,

Δ. λαμβάνοντας υπόψη ότι η ενίσχυση του προϋπολογισμού θεωρείται απαραίτητο μέσο της αναπτυξιακής συνεργασίας της Ευρωπαϊκής Κοινότητας και ότι περίπου το ένα πέμπτο των ενισχύσεων ΕΤΑ έχει τη μορφή δημοσιονομικών ενισχύσεων που χορηγούνται χωρίς συγκεκριμένο στόχο,

E. λαμβάνοντας υπόψη ότι η σημασία της παροχής προβλέψιμης διακυβερνητικής ενίσχυσης, με τη χρήση, στο μέτρο του δυνατού, των ιδίων συστημάτων των αποδεκτριών χωρών, αναγνωρίστηκε από τη συνάντηση υψηλού επιπέδου της ΕΑΒ που πραγματοποιήθηκε στο Παρίσι το Μάρτιο του 2005,

ΣΤ. λαμβάνοντας υπόψη ότι η δημοσιονομική στήριξη αφήνει περιθώρια για καλύτερο συντονισμό μεταξύ των χορηγών βοήθειας,

Ζ. λαμβάνοντας υπόψη ότι οι αποτελεσματικές δομές των δικαιούχων κρατών, όσον αφορά, αφενός, την ορθή λειτουργία της δημοκρατίας που σέβεται τις θεμελιώδεις ελευθερίες, τα ανθρώπινα δικαιώματα και την πολιτική πολυφωνία και, αφετέρου, τις δημοσιονομικές διαδικασίες, την αρμοδιότητα πραγματοποίησης δαπανών και παροχής υπηρεσιών που υπόκεινται σε λογοδοσία, είναι καίριας σημασίας για την αποτελεσματικότητα της δημοσιονομικής στήριξης,

H. λαμβάνοντας υπόψη ότι η δημοσιονομική στήριξη μπορεί να δώσει τη δυνατότητα στις αποδέκτριες χώρες να καθορίσουν τη διαδικασία ανάπτυξής τους,

Θ. λαμβάνοντας υπόψη ότι η διαδικασία δημοσιονομικής στήριξης πραγματοποιείται σε πλαίσιο εταιρικής σχέσης, όσον αφορά τη θέσπιση προτεραιοτήτων και την αξιολόγηση, με συνεχή διάλογο σε θέματα πολιτικής μεταξύ του χορηγού βοήθειας και του δικαιούχου,

Ι. λαμβάνοντας υπόψη ότι η δημοσιονομική στήριξη θα πρέπει επίσης να ενθαρρύνει την ενίσχυση των δημοκρατικών διαδικασιών, αφήνοντας περιθώριο για την κατάρτιση πολιτικών στην κοινωνία των πολιτών, ιδίως με τη συμμετοχή στη διαμόρφωση της στρατηγικής για τον περιορισμό της φτώχειας και την ανάπτυξη, και προάγοντας τον κοινοβουλευτικό έλεγχο επί της αναπτυξιακής πολιτικής και των δαπανών του προϋπολογισμού,

ΙΑ. λαμβάνοντας υπόψη ότι η δημοσιονομική στήριξη μπορεί είτε να είναι γενική, καλύπτοντας όλο το μακροοικονομικό και δημοσιονομικό πλαίσιο, είτε τομεακή,

ΙΒ. λαμβάνοντας υπόψη ότι τα καίρια ζητήματα στην απόφαση για την κατανομή των πόρων της δημοσιονομικής στήριξης είναι οι "ανάγκες εξωτερικής χρηματοδότησης", το ποσοστό φτώχειας , η καλή διακυβέρνηση, οι προηγούμενες επιδόσεις, οι αναπτυξιακές δεσμεύσεις και η ρεαλιστική αξιολόγηση των πιθανών αποτελεσμάτων όσον αφορά τη μείωση της φτώχειας, την ανάπτυξη και τη θεσμική μεταρρύθμιση,

ΙΓ. λαμβάνοντας υπόψη ότι τα κεφάλαια που παρέχονται ως γενική δημοσιονομική στήριξη είναι πλήρως αντικαταστατά, καθώς οι μεταφορές πραγματοποιούνται άμεσα στους λογαριασμούς του δημόσιου ταμείου μιας χώρας, γεγονός που σημαίνει ουσιαστικά ότι ο έλεγχος, η ιδιοκτησία και η λογοδοσία για τη χρήση των εν λόγω κεφαλαίων βαρύνουν το δικαιούχο,

ΙΔ. λαμβάνοντας υπόψη ότι το άρθρο 61, παράγραφος 2, και το άρθρο 67 της συμφωνίας του Κοτονού ορίζουν επακριβώς τους όρους επιλεξιμότητας μιας χώρας ως δικαιούχου δημοσιονομικής στήριξης, υπογραμμίζοντας σαφώς την ανάγκη προδιαγραφών όσον αφορά τη διαχείριση των δημόσιων δαπανών, τις μακροοικονομικές και τομεακές πολιτικές και τις διαδικασίες για τις δημόσιες συμβάσεις και, επιπλέον, απαιτώντας από το χορηγό και το δικαιούχο να εξασφαλίσουν ότι η προσαρμογή είναι οικονομικά βιώσιμη και κοινωνικά και πολιτικά εφικτή,

IE. λαμβάνοντας υπό ψη ότι η ορθώς λειτουργούσα δημοκρατία που σέβεται τις θεμελιώδεις ελευθερίες και τα ανθρώπινα δικαιώματα, συμπεριλαμβανομένης της πολιτικής πολυφωνίας, και η αποτελεσματικότητα του συστήματος διαχείρισης των δημόσιων οικονομικών αποτελούν προϋπόθεση για τη δημοσιονομική στήριξη, και πρέπει να αξιολογούνται όσον αφορά το βαθμό στον οποίο η χρηστή διακυβέρνηση, ο έλεγχος από δημοκρατικά εκλεγμένους βουλευτές, το κράτος δικαίου, η υποχρέωση λογοδοσίας της κυβέρνησης, η ικανότητα, οι σαφώς καθορισμένες μακροοικονομικές και τομεακές πολιτικές του και οι ανοιχτές και διαφανείς διαδικασίες για τις δημόσιες συμβάσεις, αποτελούν χαρακτηριστικά του κράτους,

ΙΣΤ. λαμβάνοντας υπόψη ότι ο κίνδυνος θα πρέπει να υπολογίζεται βάσει της ικανότητας των κρατικών δομών για διαχείριση και εκτέλεση των χρηματοδοτήσεων, της χρηστής διακυβέρνησης, της δέσμευσης έναντι των αναπτυξιακών αρχών, της συχνότητας των φαινομένων διαφθοράς, της δημοκρατίας και των ανθρωπίνων δικαιωμάτων,

ΙΖ. λαμβάνοντας υπόψη ότι η αποτελεσματική διαχείριση των δημοσίων οικονομικών και τα αποτελεσματικά δημοσιονομικά συστήματα που έχουν ως στόχο τη διαμόρφωση σταθερού μακροοικονομικού κλίματος αποτελούν βασική προϋπόθεση ανάπτυξης,

ΙΗ. λαμβάνοντας υπόψη ότι ορισμένες χώρες-εταίροι που λαμβάνουν δημοσιονομική στήριξη, ειδικά στα κράτη ΑΚΕ, έχουν πολύ κακής ποιότητας συστήματα διαχείρισης των δημόσιων οικονομικών,

ΙΘ. λαμβάνοντας υπόψη ότι η εταιρική σχέση μεταξύ των χορηγών βοήθειας και των δικαιούχων πρέπει να εξασφαλίζει πραγματικά από κοινού ανάλυση των αποτελεσμάτων της υλοποίησης της αναπτυξιακής πολιτικής και των μεταρρυθμίσεων, που είναι καίριας σημασίας για την αξιολόγηση της βιωσιμότητας της δημοσιονομικής στήριξης,

1. καλεί την Επιτροπή και τα κράτη μέλη να κάνουν χρήση της δημοσιονομικής στήριξης μόνον εφόσον μπορούν να καταδειχθούν τα καθαρά οφέλη ενός τέτοιου μηχανισμού βάσει αντικειμενικών κριτηρίων και μόνο μετά από πλήρη αξιολόγηση των ενδεχομένων κινδύνων·

2. τονίζει ότι η δημοσιονομική στήριξη ως μέσο παροχής βοήθειας μπορεί να είναι επιτυχής μόνον εφόσον και οι δύο εταίροι αναλαμβάνουν στο ακέραιο τις ευθύνες τους, με γνήσιο πνεύμα εταιρικής σχέσης και ιδιοκτησίας·

3. ζητεί η δημοσιονομική στήριξη να εστιάζει, στο μέτρο του δυνατού, σε αναπτυξιακές προτεραιότητες για τη μείωση της φτώχειας, να δοθεί κεντρικός ρόλος στις προτεραιότητες αυτές κατά τον διάλογο περί πολιτικής μεταξύ των χορηγών βοήθειας και των δικαιούχων και να εξασφαλισθεί κοινοβουλευτικός έλεγχος όσον αφορά τόσο τους χορηγούς όσο και τους δικαιούχους·

4. τονίζει πόσο σημαντική είναι η δημιουργία ικανοτήτων από τις κυβερνήσεις των δικαιούχων, οι οποίες θα πρέπει να αναλάβουν ισχυρότερο ηγετικό ρόλο στο συντονισμό της αναπτυξιακής βοήθειας·

5. τονίζει πόση σημασία έχει να καλλιεργηθεί πνεύμα λογοδοσίας που θα περιλαμβάνει πλήρως τα κοινοβούλια και τα ανώτατα ελεγκτικά θεσμικά όργανα· αναγνωρίζει ότι η δημοσιονομική στήριξη πρέπει να συμβαδίζει με την ενίσχυση της κοινωνίας των πολιτών·

6. θεωρεί ότι η ισότιμη εφαρμογή σαφών, ρητών και ρεαλιστικών προϋποθέσεων, που συμφωνούνται από ό λα τα μέρη και συνδέονται με το πρόγραμμα δημοσιονομικής στήριξης, είναι ουσιώδης για το εν λόγω πρόγραμμα και απαραίτητη ώστε να αντισταθμιστεί η μη προβλέψιμη αστάθεια στην παροχή βοήθειας·

7. εξαίρει τα κριτήρια επιλεξιμότητας για την παροχή δημοσιονομικής στήριξης στα κράτη ΑΚΕ, όπως κατοχυρώνονται με το άρθρο 61, παράγραφος 2, και το άρθρο 67, της συμφωνίας εταιρικής σχέσης του Κοτονού·

8. εκφράζει την ανησυχία του για την απόφαση να γίνει χρήση της δημοσιονομικής στήριξης στο Μαλάουι, όπου υφίστανται σημαντικοί διαπιστωμένοι κίνδυνοι, καθώς και στην Κένυα, προς την οποία όλα τα κράτη μέλη έχουν αναστείλει τη δημοσιονομική στήριξη, με αποτέλεσμα να τίθεται υπό αμφισβήτηση η ικανότητα της Επιτροπής να κάνει αποτελεσματική χρήση αυτού του μηχανισμού·

9. εκφράζει την ανησυχία του για τις διαπιστώσεις του Ελεγκτικού Συνεδρίου ότι, σε ορισμένες περιπτώσεις, οι λόγοι της Επιτροπής για τη χορήγηση δημοσιονομικής στήριξης σε χώρες με κακής ποιότητας συστήματα διαχείρισης των δημόσιων οικονομικών ήταν ανεπαρκείς, και ότι το άρθρο 61, παράγραφος 2, και το άρθρο 67 της συμφωνίας του Κοτονού συχνά ερμηνεύτηκαν κατά τρόπο ευρύ και υποκειμενικό·

10. έχει θορυβηθεί από το γεγονός ότι το Ελεγκτικό Συνέδριο εντόπισε ανεπάρκειες στη συνολική συνοχή του μηχανισμού δημοσιονομικής στήριξης, όπως χρησιμοποιείται από την Επιτροπή, και στους ελέγχους και την παρακολούθηση και την ενίσχυση προς τους μηχανισμούς δημοσιονομικού ελέγχου των ίδιων των δικαιούχων κρατών, δηλαδή τα κοινοβούλια και τα ανώτατα θεσμικά ελεγκτικά όργανα των ενδιαφερόμενων χωρών, και από το γεγονός ότι γίνεται περιορισμένη χρήση της τεχνικής συνδρομής· όλα αυτά τα στοιχεία είναι απαραίτητα για τον μηχανισμό δημοσιονομικής στήριξης·

11. αναγνωρίζει ότι μπορεί να υπάρχει μόνον ένα πρόγραμμα μακροοικονομικών μεταρρυθμίσεων ανά χώρα, το οποίο συνήθως διαχειρίζονται οι διεθνείς χρηματοδοτικοί οργανισμοί, αλλά σε συνδυασμό με αυτό θα πρέπει η Επιτροπή και τα κράτη μέλη να επιδιώξουν να διαδραματίσουν ενεργό ρόλο ώστε να ασκήσουν επιρροή σε θέματα πολιτικής·

12. υπενθυμίζει ότι οι μακροοικονομικές μεταρρυθμίσεις μπορούν να έχουν βιώσιμη επίπτωση μόνον εφόσον αποσκοπούν συγχρόνως στην ανθρώπινη και κοινωνική ανάπτυξη·

13. εκτιμά ότι η τομεακή δημοσιονομική στήριξη ή οι προσεγγίσεις σε επίπεδο τομέα πρέπει να θεωρούνται ως προνομιακά μέσα παρέμβασης στους τομείς της υγείας και της παιδείας·

14. επιβεβαιώνει ότι το 20 % του συνόλου των αναλήψεων υποχρεώσεων κατ' έτος θα πρέπει να διατίθεται σε δραστηριότητες στους τομείς της βασικής και δευτεροβάθμιας εκπαίδευσης και της βασικής υγείας (περιλαμβανομένης της γενετήσιας και της αναπαραγωγικής υγείας)·

15. καλεί την Επιτροπή να εγκρίνει και να εφαρμόσει το νέο διεθνές πλαίσιο αξιολόγησης της ποιότητας της διαχείρισης των δημόσιων οικονομικών εκ μέρους μιας χώρας, όπως θεσπίστηκε από το PEFA·

16. καλεί την Επιτροπή να είναι συνεπής και αμερόληπτη σε περίπτωση παραβίασης των δημοκρατικών αρχών και των ανθρωπίνων δικαιωμάτων από μία χώρα·

17. καλεί την Επιτροπή να αξιολογήσει τη συχνότητα των φαινομένων διαφθοράς και τους κινδύνους που ενέχει, σύμφωνα με το άρθρο 9, παράγραφος 3, και το άρθρο 97 της συμφωνίας εταιρικής σχέσης του Κοτονού·

18. καλεί την Επιτροπή να επιδιώξει την ύπαρξη συνοχής σε θέματα πολιτικής και λήψης αποφάσεων στο πλαίσιο των εταιρικών σχέσεων των χορηγών δημοσιονομικής στήριξης και ζητεί την αποτελεσματική διαχείριση των κονδυλίων των χορηγών βοήθειας, έτσι ώστε να εξαλειφθεί το ενδεχόμενο απρόβλεπτης αστάθειας στην παροχή βοήθειας, και θεωρεί ότι η Επιτροπή είναι η πλέον κατάλληλη να αναλάβει το συντονισμό των χορηγών βοήθειας της ΕΕ·

19. θεωρεί ότι έχει καίρια σημασία η εκταμίευση των κεφαλαίων και η διαδικασία αξιολόγησης να αντιστοιχούν στην αναπτυξιακή στρατηγική, στις δημοσιονομικές διαδικασίες και διαδικασίες αξιολόγησης των ίδιων των δικαιούχων·

20. καλεί την Επιτροπή να συνεχίσει να αποδίδει μεγάλη προσοχή στην ισότητα και στη μείωση της φτώχειας, επικεντρώνοντας τις προσπάθειες στα πλέον περιθωριοποιημένα και φτωχότερα τμήματα της κοινωνίας·

21. εξαίρει τη χρήση μεταβλητών δόσεων, που παρέχουν κίνητρα βάσει των αποτελεσμάτων, αλλά επισημαίνει ότι κάθε είδους αστάθεια των εκταμιεύσεων θα πρέπει να είναι προβλέψιμη, στο μέτρο του δυνατού, ώστε να μην επιδρά αρνητικά στο δημοσιονομικό σχεδιασμό ·

22. εκφράζει την ανησυχία του για τη δυσκολία αξιολόγησης των επιτευγμάτων των δεικτών επιδόσεων και ιδιαίτερα για τα αποτελέσματα στη μείωση της φτώχειας, καλεί δε την Επιτροπή να υποστηρίξει την ανάπτυξη ικανοτήτων στην κατάρτιση στατιστικών, στη συλλογή στοιχείων, στην αξιολόγηση της ποιότητας και στην ανάλυση·

23. καλεί την Επιτροπή να διακριβώνει σε τακτική βάση και σε συνεργασία με όλους τους ενδιαφερόμενους φορείς ότι οι οικονομικές πολιτικές των δικαιούχων χωρών συνάδουν με τους στόχους και της αρχές της αναπτυξιακής βοήθειας και ότι πληρούνται οι συναφείς προϋποθέσεις αυτής·

24. καλεί την Επιτροπή, τα κράτη μέλη και τις αποδέκτριες χώρες να ενημερώνουν τακτικά το ευρύ κοινό επί του εν λόγω θέματος, ώστε να καταστεί σαφής στους ευρωπαίους φορολογούμενους ο αντίκτυπος της δημοσιονομικής βοήθειας και να ευαισθητοποιηθούν οι πολίτες ως προς την αναγκαιότητα της αναπτυξιακής συνεργασίας γενικά και ως προς τα αποτελέσματα της δημοσιονομικής στήριξης ειδικότερα, προκειμένου να αντικρουσθούν οι γενικές εικασίες περί κατάχρησης πόρων και να υπάρξει ενημέρωση για τις βασικές προϋποθέσεις της χρήσης της δημοσιονομικής στήριξης, καθώς επίσης και για τις περιπτώσεις που αυτή αποδείχθηκε αναποτελεσματική· καλείται η Επιτροπή, να βελτιώσει την προβολή της ΕΕ στην αναπτυξιακή βοήθεια και να τεκμηριώσει και να αποδείξει τις προόδους που καταγράφονται από τις αποδέκτριες τρίτες χώρες στον τομέα της ανεξάρτητης διαχείρισης της δημοσιονομικής βοήθειας·

25. καλεί την Επιτροπή να αξιολογεί κατά τακτά διαστήματα την αποτελεσματικότητα των δημοσιονομικών ενισχύσεων στην καταπολέμηση της φτώχειας από την άποψη της σχέσης κόστους-αποτελέσματος και να καταδεικνύει την πρόοδο που σημειώνουν οι αποδέκτριες δικαιούχοι χώρες στην ανεξάρτητη διαχείριση των δημοσιονομικών ενισχύσεων· στην προσπάθεια αυτή, θα πρέπει να κάνει διάκριση μεταξύ γενικών και τομεακών δημοσιονομικών ενισχύσεων, ούτως ώστε να επιτευχθεί μεγαλύτερη σαφήνεια όσον αφορά την αποτελεσματικότητα των διαφόρων μηχανισμών βοήθειας στην καταπολέμηση της φτώχειας· πρέπει επίσης να αξιολογούνται και οι διοικητικές δαπάνες των δημοσιονομικών ενισχύσεων και της βοήθειας προς συγκεκριμένα έργα· στόχος πρέπει να είναι να μπορεί να αιτιολογεί γιατί και πότε πρέπει να χρησιμοποιείται κάθε μηχανισμός·

26. καλεί την Επιτροπή να αντιμετωπίσει τις ανεπάρκειες κατά τους ελέγχους και την επιτήρηση με την καθιέρωση εξωτερικού ελέγχου στις δημοσιονομικές ενισχύσεις (π.χ. με το Ελεγκτικό Συνέδριο )· η Επιτροπή πρέπει να ενθαρρυνθεί να αναλάβει την πρωτοβουλία για τη δημιουργία κοινής υπηρεσίας ελέγχου μαζί με άλλους μεγάλους δωρητές·

27. εμμένει στην άποψη ότι, με σκοπό να υποστηρίξει τους μηχανισμούς δημοσιονομικού ελέγχου των ίδιων των αποδεκτριών χωρών, το κοινοβούλιο της κάθε χώρας θα πρέπει να συμμετέχει στην έγκριση του προϋπολογισμού και ο νόμος για τον προϋπολογισμό θα πρέπει να δημοσιεύεται· επιμένει επιπλέον ότι η πρόοδος που καταγράφεται στον τομέα των δημοσιονομικών ενισχύσεων πρέπει να αξιολογείται μια φορά ανά έτος από το κοινοβούλιο·

28. καλεί την Επιτροπή να εκθέσει τον τρόπο με τον οποίο οι δημοσιονομικές ενισχύσεις μπορούν να περιοριστούν στο χρόνο· επισημαίνει ότι απώτερος στόχος της δημοσιονομικής στήριξης πρέπει να είναι να ενισχυθεί η αυτάρκεια της αποδέκτριας χώρας· η Επιτροπή θα πρέπει να διευκρινίσει εντός ποιου (λογικού) χρονικού διαστήματος μπορεί να επιτευχθεί ο εν λόγω στόχος·

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 317 της 15.12.2000, σ. 3. Συμφωνία όπως τροποποιήθηκε με τη συμφωνία για τροποποίηση της συμφωνίας εταιρικής σχέσης της 25ης Ιουνίου 2005 (ΕΕ L 287 της 28.10.2005, σ. 4).

[2] ΕΕ C 257 της 14.9.2001, σ. 1.

[3] ΕΕ C 249 της 7.10.2005, σ. 1.

[4] ΕΕ C 293 Ε της 2.12.2006, σ. 316.

--------------------------------------------------